CELEX: C2007/095/57
Language: el
Date: 2007-04-28 00:00:00
Title: Υπόθεση C-118/07: Προσφυγή της 27ης Φεβρουαρίου 2007 — Επιτροπή των Ευρωπαϊκών Κοινοτητων κατά Δημοκρατίας της Φινλανδίας

28.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/30
            
         Προσφυγή της 27ης Φεβρουαρίου 2007 — Επιτροπή των Ευρωπαϊκών Κοινοτητων κατά Δημοκρατίας της Φινλανδίας
   (Υπόθεση C-118/07)
   (2007/C 95/57)
   Γλώσσα διαδικασίας: η φινλανδική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτητων (εκπρόσωποι: M. Huttunen, H. Støvlbæk και B. Martenczuk)
   
      Καθής: Δημοκρατία της Φινλανδίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να κρίνει ότι η Δημοκρατία της Φινλανδίας, παραλείποντας να λάβει πρόσφορα μέτρα, σύμφωνα με το άρθρο 307, δεύτερο εδάφιο, της Συνθήκης περί ιδρύσεως των Ευρωπαϊκών Κοινοτήτων, προκειμένου να άρει κάθε ασυμβίβαστο που αφορά τις διατάξεις περί μεταφοράς χρηματικών ποσών οι οποίες περιλαμβάνονται στις διμερείς επενδυτικές συμφωνίες που έχει συνάψει με τη Ρωσική Ομοσπονδία (πρώην Σοβιετική Ένωση), τη Λευκορωσία, την Κίνα, τη Μαλαισία, τη Σρι Λάνκα και το Ουζμπεκιστάν, παρέβη τις υποχρεώσεις που υπέχει από το άρθρο 307 της Συνθήκης αυτής·
            
         
               —
            
            
               να καταδικάσει τη Δημοκρατία της Φινλανδίας στα δικαστικά έξοδα.
            
         Ισχυρισμοί και κύρια επιχειρήματα
   Η υπό κρίση προσφυγή αφορά τις διμερείς επενδυτικές συμφωνίες που συνήψε προ της προσχωρήσεώς της στην Ευρωπαϊκή Ένωση η Δημοκρατία της Φινλανδίας με τη Ρωσική Ομοσπονδία (πρώην Σοβιετική Ένωση), τη Λευκορωσία, την Κίνα, τη Μαλαισία, τη Σρι Λάνκα και το Ουζμπεκιστάν. Οι διατάξεις που περιλαμβάνουν οι επίμαχες συμφωνίες αφορούν τη μεταφορά περιουσιακών στοιχείων και χρηματικών ποσών που συνδέονται με επενδύσεις. Η Επιτροπή θεωρεί ότι οι εν λόγω διατάξεις των συμφωνιών αντιβαίνουν προς την κοινοτική νομοθεσία, διότι λόγω των διατάξεων αυτών η Φινλανδία δεν μπορεί να εφαρμόζει τα μέτρα που λαμβάνουν τα κοινοτικά όργανα δυνάμει των άρθρων 57, παράγραφος 2, 59 και 60, παράγραφος 1, ΕΚ. Επειδή οι επίμαχες συμφωνίες συνήφθησαν προς της εντάξεως της Φινλανδίας στην ΕΕ, η χώρα αυτή υποχρεούται να λάβει κάθε πρόσφορο μέτρο για να άρει τα ασυμβίβαστα που περιλαμβάνουν οι συμφωνίες αυτές έναντι του άρθρου 307, δεύτερο εδάφιο 2, ΕΚ.